ߡߊ߬ߡߊ߬ߘߌ߫ ߞߎߦߊߕߍ߫

ߡߊ߬ߡߊ߬ߘߌ߫ ߞߎߦߊߕߍ߫ ߕߘߍ߬ ߦߋ߫ ߖߌ߬ߣߍ߫ ߓߙߊߘߐߦߟߊ ߖߌ߬ߦߊ߬ߖߟߎ߬ߦߊ߬ߟߊ߫ ߝߊ߬ߥߏ߬ߟߊ߬ߓߐ߬ߟߊ ߘߏ߫ ߟߋ߬ ߘߌ߫߸ ߡߍ߲ ߡߏߦߌ߫ ߘߊ߫ ߞߙߎ߬ߛߊ߬ ߡߙߊ ߛߏ ߘߏ߫ ߟߊ߫ ߞߏ߫ ߓߊ߬ߟߊ߲߫. ߊ߬ ߡߊߟߐ߲ߣߍ߲߫ ߦߴߊ߬ ߞߎ߲߬ߕߏ߬ߞߏ߫ ߕߐ߮ ߟߋ߬ ߡߊ߬ ߓߘߍߞߍ߬߸ ߊ߬ ߞߵߊ߬ ߟߊ߫ ߝߊ߬ߥߏ߬ߟߊ߬ߓߐ ߘߊߡߌ߬ߣߊ߬ ߡߎߛߊ߫ ߞߏ߬ߝߏߦߌ߫ ߟߋ߬ ߝߍ߬ ߞߐߣߊߞߙߌ߫߸ ߦߊ߬ߣߴߊ߬ ߞߍߕߐ߫ ߦߴߊ߬ ߕߊ߫ ߞߙߎ߫ ߛߏ߯ߙߏ߫ ߟߊ߫. 

 ߊ߬ ߓߐߖߎ 
ߞߎ߲߬ߕߏ߬ߞߏ߫ ߓߐߛߎ߲ ߦߋ߫ ߡߊ߲߬ߘߋ߲߫ ߖߋ߬ߟߌ߬ ߛߌ߬ ߡߊߟߐ߲ߣߍ߲ ߘߏ߫ ߟߋ߬ ߘߌ߫߸ ߡߍ߲ ߠߎ߬ ߓߘߊ߫ ߞߏ߫ ߛߌߦߊߡߊ߲߫ ߠߎ߫ ߢߊ߬ ߡߊ߲߬ߘߋ߲߬ ߘߍ߮ ߞߣߐ߫. ߊ߬ߟߎ ߟߋ߬ ߕߘߍ߬ ߦߋ߫ ߡߊ߲߬ߘߋ߲߬ ߡߊ߲ߛߊ ߟߎ߬ ߟߊߟߌ߯ߟߊ ߟߎ߬ ߘߌ߫߸ ߖߡߊ߬ߣߊ ߘߝߐ߬ߦߊ߬ߟߊ ߟߎ߫ ߘߌ߫߸ ߊ߬ ߣߌ߫ ߛߏ ߞߋ߬ߟߋ߲߬ߞߋ߬ߟߋ߲߬ߠߊ ߓߍ߯ ߢߊ߰ߘߐ߬ߞߏ ߟߎ߬ ߞߍߓߊ߮ ߟߎ߬ ߘߌ߫. ߞߎߡߊ߫ ߟߊߛߎߘߎ߲ߧߊ߫ ߘߐ߫߸ ߊ߬ߟߎ ߟߋ߬ ߕߘߍ߬ ߦߋ߫ ߞߏ ߓߍ߯ ߞߎ߲߭ ߘߌ߫ ߡߊ߲߬ߘߋ߲߫ ߖߡߊߣߊ ߛߏ ߟߎ߬ ߟߊ߫. ߊ߬ߟߎ ߦߋ߫ ߛߌ߱ ߘߐ߫ ߖߟߊߡߊ߲߫ ߣߝߊ߬ߖߌ߫ ߟߋ߬߸ ߡߍ߲ ߝߣߊ߫ ߘߌ߫ ߞߍ߫ ߞߌ߬ߢߍ߬ߘߐ߬ ߡߙߊ ߘߐ߫. 

 ߊ߬ ߟߊ߫ ߓߊ߯ߙߊ ߘߊߡߌߣߊ 

 ߊ߬ ߛߊߓߎ 
ߞߎ߲߬ߕߏ߬ߞߏ߫ ߥߟߌ߬ ߘߊ߫ ߞߊ߬ ߥߊ߫ ߓߐ߫ ߊ߬ ߓߊߙߌ߲ߞߍ߫ ߊ߬ߟߌ߬ߡߊ߯ߡߌ߲߬ ߞߎߦߊߕߍ߫ (ߞߏ߬ߟߏ߲߫߸ ߒߞߐ߬ߘߐ߫ ߡߊ߬ߡߘߎ) ߟߋ߬ ߡߊ߬ ߞߐߣߊߞߙߌ߫߸ ߏ߬ ߞߍߣߍ߲߫ ߦߋ߫ ߞߍ߫ ߟߊ߫ ߂߀߀߀ ߝߊ߲߭ ߠߋ߬ ߝߍ߬. ߊ߬ ߕߘߍ߬ ߦߋ߫ ߞߙߊߟߌߟߊ ߟߋ߬ ߘߌ߫ ߞߎ߲߬ߝߟߐ ߘߐ߫. ߓߊߏ߬ ߏ߬ ߖߍ߬ߘߍ ߝߣߊ߫ ߕߘߍ߬ ߦߋ߫ ߓߙߊߘߐߦߟߊ ߖߌ߬ߦߊ߬ߖߟߎ߬ߦߊ߬ߟߊ ߟߋ߬ ߘߌ߫ ߡߍ߲ ߕߊ ߓߌ߲ߓߌ߲ߣߍ߲߫ ߦߋ߫ ߡߊ߲߬ߘߋ߲߫ ߣߊߡߎ߲ ߠߎ߬ ߟߊߛߓߊ߬ߕߌ ߣߌ߫ ߟߊ߬ߟߌ߰ߟߌ ߡߊ߬߸ ߊ߬ ߞߵߊ߬ ߝߴߏ߬ ߢߍ߫ ߞߏ߫ ߞߴߊ߬ ߝߣߊ߫ ߦߴߊ߬ ߝߍ߬ ߞߊ߬ ߞߍ߫ ߖߌ߬ߦߊ߬ߖߟߎ߬ߦߊ߬ߟߊ ߟߋ߬ ߘߌ߫߸ ߏ߬ ߟߋ ߝߣߊ߫ ߞߵߊ߬ ߓߌ߬ߟߊ߬ ߡߎߛߊ߫ ߞߏ߬ߝߏߦߌ߫ ߝߍ߬ ߊ߬ ߡߊߞߊ߬ߙߊ߲߬ ߞߊ߲ ߡߊ߬.  

ߓߊߏ߬ ߏ߬ ߕߘߍ߬ ߦߋ߫ ߖߌ߬ߣߍ߫ ߝߊ߬ߥߏ߬ߟߊ߬ߓߐ߬ߟߊ߫ ߓߟߋߓߟߋ ߟߋ߬ ߘߌ߫߸ ߡߍ߲ ߢߐ߲߭ ߕߎ߲߬ ߕߍ߫ ߖߌ߬ߣߍ߫ ߖߡߊߣߊ ߞߣߐ߫. ߊ߬ߟߎ߫ ߟߊ߫ ߘߍ߭ ߞߊ߬ ߝߊ߲߬ߞߊ߬ߓߊ߫ ߟߋ߬ ߘߌ߫ ߏ߬ ߟߊ߫ ߖߊ߬ߡߊ ߡߊ߬߸ ߓߊ ߊ߬ߟߋ ߕߍ߬ߘߍ߫ ߜߍ߬ߟߍ߲߫ ߏ߬ ߘߌ߫. ߊ߬ ߣߴߏ߬ ߣߐ߬ ߘߌ߫ ߞߍ߫ ߋߙߐߔߎ߬ ߖߡߊ߬ߣߊ߬ ߛߌߦߊߡߊ߲߫ ߠߎ߫ ߞߍ߫ ߟߊ߫ ߥߊ߯ߕߌ ߏ߬ ߟߊ߫߸ ߊ߬ ߣߌ߫ ߤߊߟߌ߬ ߊߡߍߙߌߞߌ߬. ߞߏ߬ߣߌ߲߬ ߣߌ߫ ߡߐ߰ ߘߌ߫ ߟߴߊ߬ ߞߘߐ߬ߞߍ߫ ߟߊ߫ ߘߊ߲߬ߕߍ߰ߟߌ ߟߴߊ߬ߟߎ߫ ߟߊ߫ ߕߊ߯ߡߊ ߏ߬ ߞߊ߲߬߸ ߞߏ߫ ߞߏ߬ߝߏߦߌ߫ ߡߴߊ߬ ߘߐߕߐ߯ (ߘߊ߲ߞߎ߲߫) ߏ߬ ߥߏߘߌߞߏ ߘߐ߫߸ ߏ߬ ߟߋ ߞߍ߫ ߘߴߊ߬ߟߎ߫ ߝߘߊ߫ ߢߊ ߘߌ߫: ߊ߬ ߕߎ߲߭ߕߎ߲߬ ߞߏ߫ ߤߊߟߌ߬ ߡߎߛߊ߫ ߞߏ߬ߝߏߦߌ߫ ߡߊ߫ ߥߴߊ߬ ߢߊ ߟߴߊ߬ ߓߣߊ߬ߓߊ߰ߕߐ ߞߊ߲߬. 

 ߊ߬ ߟߊ߫ ߘߊߞߎ߲ ߠߎ߬ 
ߞߎ߲߬ߕߏ߬ߞߏ߫ ߣߌ߫ ߡߎߛߊ߫ ߞߏ߬ߝߏߦߌ߫ ߟߊ߫ ߝߘߊߟߌ ߞߍ߫ ߘߊ߫ ߞߏ߬ߝߏߦߌ߫ ߡߊ߬ ߡߊ߲߬ߜߏߦߊ ߟߋ߬ ߘߌ߫߸ ߓߊߏ߬ ߞߎ߲߬ߕߏ߬ߞߏ߫ ߞߍ߫ ߘߊ߫ ߣߊ߲߬ߞߊ߬ߡߊ ߟߋ߬ ߘߌ߫ ߝߊ߬ߥߏ ߞߊ߲ߡߊ߬. ߊ߬ ߞߊ߬ ߖߌ߬ߦߊ߬ߖߟߎ ߖߊ߬ߕߋ ߡߍ߲ ߠߊߓߐ߫߸ ߡߐ߰ ߛߌ߫ ߡߴߊ߬ ߘߊ߲߬ ߟߐ߲߫߸ ߊ߬ ߞߊ߬ ߥߊ߯ߕߌ߫ ߞߴߊ߬ ߓߊߙߌ߲ߞߍ߫ ߟߎ߫ ߞߙߎ ߓߍ߲߬ߛߏ߬ ߛߏߘߌߦߊ߫ ߘߐ߫ ߞߵߊ߬ ߘߊߡߌ߬ߣߊ߬ ߂߀߀߈ ߠߊ߫߸ ߏ߬ ߟߎ߬ ߡߍ߲ ߠߎ߬ ߕߘߍ߬ ߦߋ߫ ߟߊ߬ߟߌ߰ߟߌ߬ߟߊ ߟߎ߫ ߘߌ߫. ߞߎ߲߬ߕߏ߬ߞߏ߫ ߝߣߊ߫ ߣߴߊ߬ ߘߍ߬ߢߐ߲߮ ߠߎ߬ ߞߊ߬ ߓߙߊߘߐߦߊ߫ ߖߌߦߊߖߟߎߦߊ ߟߎ߬ ߘߊߡߌ߬ߣߊ߬߸ ߡߍ߲ ߠߎ߬ ߓߌ߲ߓߌ߲ߣߍ߲߫ ߦߋ߫ ߟߊ߬ߦߟߍ߬ߟߌ ߣߌ߫ ߟߊ߬ߟߌ߰ߟߌ ߟߎ߬ ߡߊ߬ ߢߐ߲߮ ߝߍ߬. 

ߞߐ ߣߌ߲߬ ߠߊ߫߸ ߞߎ߲߬ߕߏ߬ߞߏ߫ ߦߟߍ߬ߡߊ߲߬ ߘߊ߫ ߛߌ߯ߙߌ߲߫ ߠߋ߬ ߓߙߊߘߐߦߊ ߖߌ߬ߦߊ߬ߖߟߎ߬ߦߊ߬ߟߌ ߞߊ߲ߡߊ߬ ߝߊ߬ߥߏ ߛߌߟߊ ߝߍ߬. ߊ߬ ߟߊ߫ ߖߌ߬ߦߊ߬ߓߍ ߛߎ߯ߦߊ ߟߎ߬ ߝߟߍ߫ ߟߊ߬ߦߟߍ߬ߟߌ ߣߌ߫ ߟߊ߬ߟߌ߰ߟߌ ߛߌߟߊ ߟߎ߫ ߝߍ߬: 

 ߛߏ߲߬ߧߊ߬ߟߌ: ߞߎ߲߬ߕߏ߬ߞߏ߫ ߟߊ߫ ߖߌ߬ߦߊ߬ߖߟߎ ߛߌߦߊߡߊ߲߫ ߠߎ߫ ߞߍߣߍ߲߫ ߦߋ߫ ߛߏ߲߬ߧߊ߬ߟߌ ߟߋ߬ ߞߊ߲߬; ߛߌ߬ߛߍ߬ ߛߏ߲ߧߊ߸ ߓߊ߬ ߛߏ߲ߧߊ߸ ߣߛߌ߬ ߛߏ߲ߧߊ߸ ߊ߬ ߣߴߏ߬ ߢߐ߲߰ߘߐ ߟߎ߫ ߸ ߞߵߏ߬ ߞߍ߫ ߟߊ߬ߦߟߍ߬ߟߌ ߛߌߟߊ (ߞߊ߬ ߛߌ߬ߛߍ ߓߌ߬ߟߵߊ߬ ߟߊ߫ ߞߙߎ߬ߛߌ ߓߊ ߘߐ߫) ߝߍ߬; ߞߵߊ߬ ߦߌ߬ߘߊ߬ ߘߋߣߍ߲ ߠߎ߬ ߟߊ߫ ߞߏ߫ ߌ ߓߴߌ ߗߋ ߓߍ߲߬ ߛߏ߲߬ߧߊ߬ߟߌ ߡߊ߬߸ ߣߴߌ ߡߌ߬ߣߊ߬ ߘߴߊ߬ ߘߐ߫ ߟߏ߲ ߡߍ߲ ߘߐ߫߸ ߊ߬ ߘߌ߫ ߞߍ߫ ߞߎ߲߬ߠߊ߬ߖߌ߮ ߘߴߌ ߣߴߌ ߞߐߙߍ ߓߍ߯ ߞߊ߲߬. 

 ߖߊ߬ߟߏ߲߬ߧߊ: ߞߎ߲߬ߕߏ߬ߞߏ߫ ߟߊ߫ ߖߌ߬ߦߊ߬ߖߟߎ ߛߌߦߊߡߊ߲߫ ߞߍ߫ ߘߊ߫ ߡߐ߬ߓߊ߬ߞߘߐ ߟߎ߬ ߟߊ߫ ߖߊ߬ߟߏ߲߬ߧߊ ߟߋ߬ ߞߊ߲߬;  ߞߵߊ߬ ߦߌ߬ߘߊ߬ ߏ߬ ߟߎ߬ ߝߣߊ߫ ߟߊ߫ ߞߴߌ ߓߘߊ߫ ߡߌ߬ߘߊ߬ ߏ߬ ߘߐ߫ ߟߏ߲ ߡߍ߲ ߘߐ߫ ߸ ߏ߬ ߘߌ߫ ߞߍ߫ ߟߊ߬ߝߍ߯ߦߊ ߘߴߌ ߣߌ߫ ߞߐߙߍ ߡߊ߬. 
 ߞߍ߬ߟߍ ߣߌ߫ ߥߐ߬ߦߐ: ߞߵߊ߬ ߦߌ߬ߘߊ߬ ߖߊ߬ߡߊ ߟߊ߫ ߞߏ߫ ߞߍ߬ߟߍ ߞߐ ߦߋ߫ ߟߊ߬ߝߍ߯ߦߊ ߟߋ߬ ߘߌ߫ ߛߋߓߊ߯ߦߊ ߘߐ߫߸ ߞߵߊ߬ ߞߍ߫ ߟߊ߬ߜߊߛߌ ߟߋ߬ ߘߌ߫ ߛߋߓߊ߯ߕߐ ߡߊ߬. 

 ߖߟߎ߬ ߛߙߊ߬ߓߊߟߌߦߊ: ߊ߬ ߟߊ߫ ߖߌ߬ߦߊ߬ߖߟߎ ߛߌߦߊߡߊ߲߫ ߝߣߊ߫ ߞߍ߫ ߘߊ߫ ߖߟߎ߬ߕߊ ߟߋ߬ ߡߊ߬ ߞߊ߬ ߓߊ߲߫ ߞߵߊ߬ ߓߊ߲߬ ߏ߬ ߛߙߊ߬ ߟߊ߫; ߞߵߊ߬ ߦߌ߬ߘߊ߬ ߞߴߏ߬ ߞߐ ߦߋ߫ ߡߊ߬ߟߏ߬ߦߊ ߟߋ߬ ߘߌ߫߸ ߊ߬ ߣߌ߫ ߞߊ߬ ߘߎ߱ ߝߊ߬ߟߋ߲߬ ߘߎ߰ ߟߊ߫. 

ߞߎ߲߬ߕߏ߬ߞߏ߫ ߟߊ߫ ߝߟߌߡߎ߲ ߝߊ߲߬ߓߊ ߕߘߍ߬ ߦߋ߫ ߓߏ߬ߙߌ߬ߜߍ߬ߟߊ߬ߟߐ ߟߎ߫ ߟߋ߬ ߘߌ߫߸ ߊ߬ ߓߋ߬ ߘߊ߫ ߛߋ߲߬ߧߊ ߘߏ߫ ߘߐ߫ ߞߵߊ߬ ߥߘߏ ߞߊߘߌ߫.  

 ߖߊ߲߬ߞߊߙߏ ߣߌ߫ ߛߊ߬ߦߊ 
ߟߏ߲ ߘߏ߫ ߘߐ߫߸ ߞߎ߲߬ߕߏ߬ߞߏ߫ ߞߊ߬ ߖߌ߬ߦߊ߬ߖߟߎ ߘߏ߫ ߟߊߦߟߍ߬ ߝߋߛߑߓߎߞ ߞߊ߲߬ ߞߊ߬ ߞߟߋߞߟߋ ߣߌ߲߬ ߠߊߛߌ߲ߣߍ߲߫: 

ߐ߬ߤߐ߲߯ ߖߊ߬ߡߊ߸ ߊߟߎ߫ ߢߊ߫ ߦߋ߫ ߞߎ߲߬ߕߏ߬ߞߏ߫ ߟߊ߫ ߞߏߘߌߛߊ߫؟ ߞߎ߲߬ߕߏ߬ߞߏ߫ ߡߊ߲ߞߍ߲ߘߍ߫ ߓߌ߬߸ ߊ߬ ߡߊ߲ߞߍ߲ߘߍ߫ ߛߌߣߌ߲߫߸ ߊ߬ ߘߏ߲߬ ߝߙߍ߬ ߛߍ߫ ߕߴߊ߬ ߢߍ߫, ߒ ߧߋ߫ ߡߊ߬ߜߍ߲ ߢߌߣߌ߲߫ ߠߊ߫ ߓߍ߯ ߝߍ߬; «ߣߌ߫ ߞߏ ߘߏ߫ ߡߊ߫ ߞߍ߫ ߌߞߘߐ߫ ߣߌ߲߬ ߌߞߘߐ߫ «ߡߊ߬ߜߍ߲߬ ߡߊ߫ ߛߐ߬ߘߐ߲߫»߸ ߞߏ ߘߏ߫ «ߘߊ߬ߦߊ» ߘߌ߫ ߞߍ߫». 

ߞߎߡߊ ߏ߬ ߡߍ߲߫ ߘߊ߫ ߖߊ߬ߡߊ ߓߟߏ ߢߊ ߡߍ߲ ߡߊ߬߸ ߡߊ߬ߡߊ߬ߘߌ߫ ߛߎ߬ߥߊ߬ߙߋ߫ (ߊ߲ߕߐߣߌ߲߫ ߛߎ߬ߥߊ߬ߙߋ߫) ߞߵߊ߬ ߓߟߏ ߛߌ߰ ߖߌ߰ߦߊ ߏ߬ ߟߋ ߞߘߐ߫ ߜߌߜߌ߫ ߞߵߊ߬ ߡߊߞߟߌ߫ ߞߐߣߊߞߙߌ߫ ߞߊ߬ ߥߴߊ߬ ߘߌ߫ ߛ߭ߌߣߏ-ߜ߭ߌߣߋߍ߲ ߠߊ߫ ߞߐߣߊߞߙߌ߫. ߊ߬ ߝߌ߬ߛߊ߬ߦߊ߫ ߘߊ߫ ߞߎ߲߬ߝߟߐ ߏ߬ ߘߐ߫ ߟߋ߬ ߝߛߊߦߌ߫߸ ߞߏ߬ߣߵߊ߬ ߟߊߓߊ߲߫ ߘߊ߫ ߡߍ߲ ߡߊ߬߸ ߏ߬ ߟߋ ߦߴߊ߬ ߟߊ߫ ߛߊ߬ߦߊ ߘߌ߫ ߥߊ߬ߛߌ߬ߥߙߊ ߁߀ ߡߊ߬ ߂߀߂߂ ߠߊ߫߸ ߞߵߊ߬ ߛߊߓߎ ߞߍ߫ ߛߐ߲߬ߘߌߡߌ߲ ߛߊߓߎ߫ ߟߊ߫.

ߊ߬ ߛߎ߬ߞߏ߬ߦߊ ߞߍ߫ ߘߴߊ߬ ߝߊ߬ߛߏ ߟߋ߬ ߟߊ߫ ߟߋ߬ ߟߊ߫ ߖߟߊߡߊ߲߫ ߣߝߊ߬ߖߌ߫߸ ߊ߬ ߞߍ߫ ߘߊ߫ ߖߌ߲ߘߊ߲ ߠߋ߬ ߘߐ߫ ߖߊ߬ߡߊ ߓߟߏ߫.

 ߦߟߌߡߊߛߙߋ ߟߎ߬ 
ߦߌߟߡߊ:ߖߌ߬ߣߍ߫ ߕߏߟߏ߲ߠߊ
ߦߌߟߡߊ:ߖߌ߬ߣߍ߫ ߢߊ߬ߙߊ
ߦߌߟߡߊ:ߝߊ߬ߥߏ߬ߟߊ߬ߓߐ߬ߟߊ
ߦߌߟߡߊ:ߖߌ߬ߦߊ߬ߖߟߎ߬ߦߊ߬ߟߊ
ߦߌߟߡߊ:ߞߊ߬ ߡߏߦߌ߫ ߞߙߎ߬ߛߊ߫
ߦߌߟߡߊ:ߞߊ߬ ߛߊ߬ ߞߐߣߊߞߙߌ߫